अमेरिका में हम किचन गार्डन की तैयारी बसंत के मौसम में करते हैं. बसंत यानि कि साल का सबसे खुशनुमा समय !! बसंत के मौसम में जहाँ दिन सुहाने होने लगते हैं गुलाबी ठण्ड के साथ वहीं रातें यहाँ अभी भी काफ़ी ठंडी होती हैं. इस मौसम में ही मैं सब्जियों को घर पर उगाने के लिए तैयारी शुरू करती हूँ. अप्रैल के महीने में मैं अपनी किचन बगिया की साफ सफाई शुरू कर देती हूँ. मौसम विभाग की जानकारी के अनुसार हमारे शहर में अप्रैल के आख़िरी तक पाला पड़ सकता है. तो मैं अप्रैल महीने की शुरुआत में छोटे-छोटे गमलों में बीज बोती हूँ और इन्हे मैं दिन में तापमान बढ़ने पर बाहर धूप में रख देती हूँ और रात में ठंड होने पर घर के अंदर ले आती हूँ. मई के महीने में जब मौसम सही हो जाता है तो मैं इन पौधों को बगिया में लगाती हूँ. आप अपनी बगिया की तैयारी अपने देश/ प्रान्त/ शहर के मौसम के अनुरूप करें.